જીવન ઝરમરવાળા સજ્જને કહ્યું, ‘એ અમારા પર છોડી દો. અહીં તો જાતક પાસે ‘જીવન’ છે તો અમારી પાસે ‘ઝરમર’ છે. બંનેનું કુશળતાપૂર્વક કોમ્બિનેશન કરીએ એટલે પછી એવી ફર્સ્ટક્લાસ જીવન-ઝરમર બને કે લોકો વાંચતા ન ધરાય. અમે એવી અફલાતૂન અને તર્કબદ્ધ જીવન-ઝરમર કરીએ કે જમાવટ થઈ જાય. જમાનો જમાવટ કરવાનો છે. કોઈ પણ રીતે જમાવટ કરતા આવડે તે જામી જાય. હવે તો જેવાતેવાની જીવન-ઝરમર છપાય છે તો આપણા પ્રાણજીવનદાદા કંઈ જેવાતેવા છે!? જુઓ ને, પાંચ-પાંચ વર્ષથી યમરાજા સાથે પકડદાવ રમે છે. યમરાજાએ અનેક અખતરા કર્યા તોય એની કારી ન ફાવી તો પછી આવા વિરાટ સ્વરૃપની જીવન-ઝરમર છાપામાં છપાવી જ જોઈએ ને. વળી, આખી જીવન-ઝરમર લખીએ તો તેમાં ધંધા બિઝનેસનો કુશળતાપૂર્વક ઉલ્લેખ કરી દઈએ. આવી સરસ જીવન-ઝરમર વાંચીને ઓછામાં ઓછા પચ્ચીસ પચાસ જણ તો તમને પૂછવા આવશે જ કે, ‘આ જીવન ઝરમર તમે કોની પાસે તૈયાર કરાવી.’ પછી તમારા રેફરન્સથી જેટલા અમારી પાસે જીવન-ઝરમર લખાવશે તેમાં વગર કહ્યે તમારા વીસ ટકા લાગી જશે. આમ જીવન-ઝરમરને કારણે દાદા જીવતા લાખના ને મર્યા પછી સવા લાખના! બોલો કરવી છેને?!